**Årsplan for  2020- 2021**

**Vår visjon: Nubben barnehage gir gode barndomsminner**



****

**INNHOLD**

**Forord.**

**Kap.1 Barnehagens verdigrunnlag**

**Kap.2 Ansvar og roller**

**Kap.3 Barnehagens formål og innhold**

**Kap.4 Barns medvirkning**

**Kap.5 Samarbeid mellom hjem og barnehage**

**Kap.6 Overganger**

**Kap.7 Barnehagen som pedagogisk virksomhet**

**Kap.8 Barnehagens arbeidsmåter**

**Kap.9 Barnehagens fagområder**

**Vedlegg:**

* **Årshjul**
* **Overganger mellom avdelinger**

**FORORD**

**Barnehageloven** (lov av 17. juni 2005 nr. 64 om barnehager) **fastsetter** overordnede bestemmelser om barnehagens innhold og oppgaver. **Rammeplanen** (forskrift om rammeplan for barnehagens innhold og oppgaver) **gir utfyllende bestemmelser** om barnehagens innhold og oppgaver

Ny rammeplan trådte i kraft 1.august 2017. Den er tydeligere og mer klargjørende på barnehagens forpliktelser enn tidligere rammeplan.

Årsplanen utarbeides i samarbeid mellom barnehagens ansatte, barn og foreldre og danner

grunnlag for samhandling gjennom året.

Den skal sikre progresjon og sammenheng i barns læring og opplevelser gjennom hele barnehageoppholdet.

**Litt om barnehagen vår:**

**Eierforhold**

Nubben Barnehage AS er et aksjeselskap, som eies av Bergen Døvesenter.

**Adresser og telefonnummer**

Nubben Barnehage AS

Kalfarveien 79

5022 Bergen

Tlf: 55018098

E post: [styrernubben@bgds.no](mailto:styrernubben@bgds.no)

Tripp: 95883525

Trapp: 95867956

Tresko: 95897611

**Personale**

**Styrer**

Karin L. Gaupset

**Tripp**

Pedagogisk leder: Helen Angeltveit

Barne- og ungdomsarbeider: Elena Michelsen

Assistent: Maria Manaridou

**Trapp**

Pedagogisk leder: Mette H. Thorsen

Assistent: Linn Kristin Olsen

Assistent: Daniel Welsh

**Tresko**

Pedagogisk leder: Ann Iren Bjørndal

Barnehagelærer: Tone Kløve Tolo

Assisten: Cathrine Alfshus

**Barnehagen vår**

Nubben barnehage er en privat 3 avdelings barnehage som eies av Bergen Døvesenter. Den ble åpnet 25.mars 2008, er veldig koselig og originalt utformet.



Nubben barnehage kan ha inntil 42 barn, og avdelingene heter Tripp, Trapp og Tresko. Barnehagen disponerer storsal som vi bruker jevnlig til ulike gymaktiviteter og andre fellesaktiviteter vi har i barnehagen som teaterforestillinger og foreldresammenkomster.

**Kap.1 Barnehagens verdigrunnlag**

**Barnehagens verdigrunnlag skal formidles, praktiseres og oppleves i alle deler av barnehagens pedagogiske arbeid. (Rammeplan s. 7)**

**Vårt verdigrunnlag skal si noe om synet vårt på barn og barndom, om demokrati, om mangfold og gjensidig respekt, likestilling og likeverd, bærekraftig utvikling og livsmestring og helse.**

**Barn og barndom**

Synet vårt på barn og barndom ligger til grunn for alt vi gjør i vår barnehage. Barnets beste skal alltid stå i fokus. Vi ser på barna som en aktiv medspiller som er med på å forme sin egen hverdag. Det er viktig at de blir sett og hørt og har medvirkning på det tilbudet vi gir dem. Målet vårt er å åpne opp og gi dem arenaer slik at de får være aktive i å gi uttrykk for ønsker og behov, og gir oss tilbakemeldinger på aktiviteter, turer og annet, slik at det danner utgangspunktet for nye planer og aktiviteter. Det handler om å være sensitive voksne som er lydhøre for selv de små tegnene barn kan gi. Blir viktig å tolke nonverbal- kommunikasjon. Det vil variere fra år til år hvordan vi tilrettelegger da det er avhengig av aldersgruppe og alderssammensetninger. Det er barna selv og hvilke typer stimulering de til enhver tid trenger som vil være avgjørende.

Barndommen har egenverdi. Å bidra til at alle barn som går i barnehagen får en god barndom er den viktigste oppgaven vi har.

**Nubben barnehages visjon er å gi gode barndomsminner**

**Strategien for å nå målet:**

Vi vil være åpen for barnas innspill og medbestemmelse, da barna skal være med på å skape sin hverdag.

Å legge til rette for gode opplevelser, gode relasjoner og gode vennskap er viktig.

Vi prioriterer tid og rom til lek da det er barnas viktigste arena for å skape relasjoner, få venner og lære.

Barna skal bli møtt med varme og omsorg fra oss som jobber her.

Vi vil ha tradisjoner som skaper gode minner

Vi er en barnehage hvor alle kjenner alle

Vi vil skape en barnehage hvor barn synes det er godt å være, bla ved å sikre gode overganger fra avdeling til avdeling, og fra barnehage til skole. (Se vedlegg)

Barndommen skal være preget av trivsel, vennskap og lek. Vi er opptatte av at alle barna skal ha noen å leke med. Ved nytt barnehageår i august begynner vi alltid med tema Vennskap. Det handler om tilvenning av nye barn, tilvenning i nye barnegrupper og tilvenning til nye voksne. Vi bruker mye tid på å etablere gode barnegrupper da barna skal bli kjent med nye barn og med nye rutiner. Stor avdeling har ukentlige barnemøter hvor de snakker om hvordan de vil ha det på sin avdeling og med hverandre. Dette er og en metode for å forebygge mobbing og utestengelse. Forskjellen på et barnemøte og samlingsstunder er at mens samlingsstunder kan inneholde ulike elementer som sang og musikk, drama, ulik type temaarbeid, så bærer barnemøte mer preg av at det er et møte hvor vi samles og snakker om ulike tema. Det kan være tema om hvordan vi skal ha det på vår avdeling ift eks. trivsel og vennskap. Hva betyr det for deg å ha en å leke med? Tema kan være urettferdighet, vente på tur, eller tema barna selv foreslår. Det blir skrevet barnemøte-protokoll.

De 2 andre avdelingene våre består av mindre barn, så her er det mer oppgaver som går på å samarbeide og aktiv bruk av her og nå situasjoner til å sette ord på feks. følelser. En er bevisste på å gi barna gode tilbakemeldinger slik at de også skal lære av situasjonen. Eks. et barn gråter. Den voksne tar med et annet barn bort og bekrefter følelsene til det gråtende barnet og oppmuntrer barnet som er med, til å hjelpe med å trøste. Barnet får da en erfaring med at jeg kan hjelpe, jeg kan trøste. En konsekvens av denne måten å jobbe på er at vi hjelper barnet med å sette ord på følelser, og at selv småbarn er raske med å gi kos/ positiv oppmerksomhet hvis noen er lit trøtt eller lei seg. På avdelingene med større barn kan man prate mere sammen, lese bøker om temaer o.l. enn blant de minste. Barna blir oppmuntret til å komme med sine synspunkter på aktiviteter vi gjør sammen. Forslag blir drøftet, de trenger ofte hjelp av voksne til å se noe av konsekvensene av det de bestemmer. Eks barna ble spurt om hva de savnet på utelekeplassen. Mange svarte da trampoline. Noen fordi at å hoppe på trampoline er det gøyeste i hele verden, andre fordi de ikke hadde det hjemme. Da ble det drøftet antall barn på avdelingen, antall barn omgangen på trampolinen, og hvor lenge en skulle få hoppe før evt. skifte av barn. Ved å bruke tid på dette, så kom det fra ett av barna: «Nei, trampoline kan vi ikke ha i barnehagen. Vi er alt for mange barn som vil hoppe, og da blir vi stående i kø nesten hele utetiden» Dette viser at ved å bruke tid rundt mange av barnas ytringer, så fører det til ny refleksjon og modning hos barna.

Det er viktig at barna skal oppleve progresjon i løpet av årene i barnehagen. Småbarns avdeling skal ikke være lik innredet som storavdeling. Det skal være progresjon i de utfordringer vi gir dem. Det være ift leker og aktiviteter og måten vi snakker til hverandre på, og forventninger vi har til hverandre. Barna skal utvikle seg, lære og oppleve fremgang og mestring. Vi må hele tiden være observante på hvordan læringsmiljøet er på den enkelte avdeling, på hva vi tilbyr og hva vi vektlegger. Dette er noe som tas opp jevnlig på avdelingsmøter og andre møtefora. Barnehageåret 2017- 2018 deltok vi i samarbeid med Bergen Kommune og Trude Anette Brendeland i et utviklingsprosjekt med overskriften «Inspirerende leke – læringsmiljø for alle barn» Hovedmålet var å styrke barnehagens leke- og læringsmiljø med utgangspunkt i barnehagens satsingsområder og barnegruppens behov. Det var fortrinnsvis et utviklingsprosjekt med hovedfokus på barnehagens innemiljø. Dette prosjektet har gitt oss ny kunnskap som vi tar med oss videre i utviklingen av barnas leke og læringsmiljø. Dette barnehageåret vil vi ha fokus på den voksne i lek som vurderingsområde.

**Satsingsområdet vårt er pedagogisk relasjonskompetanse:**

Barn blir til i møte med sine omgivelser, og i dette møtet bygger barn identitet og kunnskap. Det viktigste elementet i barnets barnehagedag er de ansatte. Den pedagogiske relasjonskompetansen preges av de ansattes bevisste holdninger, verdier, barnesyn og læringssyn, og virkeliggjøres gjennom personalets handlinger i møte med barn. Tilknytning til trygge, stabile, voksenpersoner er en grunnleggende forutsetning for barns utvikling og læring. De ansatte skal se barnet og møte det med varme og en inkluderende holdning, og til enhver tid gjøre det beste for barnets utvikling og vekst.

Barnehagen skal oppdra barn til å møte og skape et likestilt samfunn, og barnehagen skal bygge sin virksomhet på prinsippet om likestilling mellom kjønnene.

Hva legger vår barnehage i begrepet?

Handler om kunnskapen vi har til å se forholdet mellom b-b, v-b, v-v, og hvordan vi kommuniserer med hverandre.

Barns medvirkning er viktig, vi skal oppmuntre dem til å komme med innspill til sin hverdag.

Hvordan er forholdet mellom v- b? Viktig å være god rollemodell for å gi dem best mulig utvikling. Vi skal være der for barna.

Alle barn skal inkluderes. Hvordan vi møter enkeltbarn og hvordan de møter hverandre på har betydning for barns utvikling.

Vår kunnskap, hvordan vi praktiserer kunnskapen og refleksjon over våre handlinger er viktig.

Å kjenne sosiale regler og normer er viktig.

Relasjonskompetansen er et vidt begrep. Vi velger å dele det i 4: **1. Selvet, 2. Andre**, (de rundt oss, og hvordan forholder vi oss til konflikter, normer og regler. **3. Gruppen- det er Os**s (Om ulike former for gruppetilhørighet. Det kan være kollegaer, Trapp- gruppen, jente- guttegruppe, førskolegruppe) **4.** **Miljø** (de andre der ute- samfunnet)

Det er viktig å ha godt samarbeid med foreldrene.

Vi skal være bevisste på hvordan vi er i samspill med andre, det være uavhengig av om det er voksne eller barn. Kroppsspråk sier mer enn 1000 ord.

Viktig å se individet i kommunikasjon. Enkeltbarn krever ulik tilnærming.

Barn skal tas på alvor. Da ser du individet, ser at de trenger ulik tilnærming. Samspillet må prioriteres, du må være til stede og være observant.

**Demokrati, mangfold og respekt**

Barnehagen skal fremme demokrati og være et inkluderende fellesskap der alle får ytre seg, bli hørt og delta.

I barnehagen er vi mange mennesker samlet på et sted. Vi må lære oss å ta hensyn, vise omsorg for hverandre og ha noen felles kjøreregler på hvordan vi vil ha det.

Som tidligere nevnt bruker en her og nå situasjonene aktivt som læringsarena. Det kan være alt fra filosofiske samtaler og undring til uenigheter og krangling og hvor de trenger hjelp og veiledning fra voksne for å ordne opp.

Å måtte gjøre noe som man kanskje ikke helt ønsker, er og noe som må læres. At flertallet bestemmer er ikke alltid like gøy: Med forklaring på hvorfor det må bli som det blir, i tillegg til å få støtte på følelsene sine, så går det som regel bra. Dette handler og om mangfold og gjensidig respekt for hverandre uavhengig av kjønn og nasjonalitet.

Hver høst har vi høstfest/ innsamlingsaksjon til organisasjonen Kolibri - Children At Risk Foundation. Da lager vi suppe, barna lager produkter som vi selger og pengene vi får inn går til dette arbeidet.   
For at barna skal få en økt forståelse av hva det vil si å være barn i Brasil, kommer Sigve Fjeldtvedt hver høst, viser bilder/film og forteller om barnas hverdag. Sigve er daglig leder i organisasjonene i Bergen. Dette er nå blitt en tradisjon og barna viser stor innlevelse og engasjement i det han viser og forteller.

Samefolkets dag eller samefolkets nasjonaldag markeres hvert år den 6. februar.

**Likestilling og likeverd**

Alle mennesker har like stor verdi og er like verdifulle, på tross av menneskelig mangfold og variasjon iblant annet egenskaper. I barnehagen er vi opptatte av å gi et tilbud uavhengig av kjønn. Alle får det samme tilbudet og alle gjør de samme tingene uavhengig av om de er jente eller gutt. Dukker det opp spørsmål om nasjonaliteter, kjønn eller annet, så tar vi det opp der og da. Det er viktig at vi som personalet må reflektere over egne holdninger.

Vi har tidligere hatt vurderingsområde om likestilling mellom kjønn

Barn i dag blir oppdratt i at alt er mulig.

**Bærekraftig utvikling**

Handler om at mennesker som lever i dag, får dekket sine grunnleggende behov uten å ødelegge fremtidige generasjoners muligheter til å dekke sine. (Rammeplan s. 10) Barna skal lære å ta vare på seg selv, hverandre og naturen. Det er viktig at barna får en bevissthet om at dagens handlinger har konsekvens for fremtiden. Nubben barnehage er sertifisert som miljøfyrtårn bedrift så dette er noe vi har økt fokus på i hverdagen.Vi organiserer bla gjenbruksdag sammen med foreldrene, har fokus på kildesortering, plukker boss, og oppfordrer barna til å spise opp maten sin #stoppmatsvinnet

Hver avdeling har sin ukentlige turdag. Turene varierer fra byturer og kulturelle opplevelser til naturopplevelser.

**Livsmestring og helse** betyr at barnehagen skal ha en helsefremmende og forebyggende funksjon og bidra til å utjevne sosiale forskjeller. Barnehagen skal bidra til barns trivsel, livsglede og mestring og følelse av egenverd. Krenkelse og mobbing har vi nulltoleranse på. Vi har brukt tid på å definere begrepet mobbing i barnehagen, og hva vi legger i det. Vi har kommet frem til at for oss betyr mobbing å vise mobbeatferd. Det er atferd som utestenging, late som om man ikke hører når noen henvender seg, snu ryggen til o.l. Vi har utarbeidet egen handlingsplan mot mobbing. Vi har også hatt vennskap og nære relasjoner som vurderingsområde og da hatt fokus på om hvert enkelt barn har en venn/ en nær relasjon til et annet barn i sin barnegruppe. Å ha noen å leke med er det viktigste for et barn i barnehagen.

Høsten 2015 begynte stor avdeling med verktøyet psykologisk førstehjelp. Det handler om Grønne tanker – glade barn, og det handler om å ha røde/ grønne tanker, og at det er tankene våre som styrer følelsene våre. Tankene våre illustreres gjennom 2 bamser, grønn bamse brukes når det er noe fint som skal formidles. Rød bamse når det er noe leit, dumt, eller trist. Dette verktøyet som og består av plansjer, bøker og spørsmål til hjelp i bruk med barna, skal hjelpe dem med å utvide ordforrådet og lære nye begreper.

Det skal lære barna til å hjelpe seg selv til å ha positivt fokus. Skal hjelpe engstelige barn til å bli mindre engstelige. Hjelper barna til å ha mer konstruktive tanker og handlingsmønstre, det skal hjelpe barna til å bli mer rustet til livet.

Det handler om å sette ord på egne tanker, lære å ta vare på seg selv. Handler om å forebygge dårlig psykisk helse.

For oss i barnehagen handler livsmestring om de verktøyene barna er utrustet med når de går over i skolen.

Barnehagen skal være en arena for daglig fysisk aktivitet. Vi er ute hver dag, uansett vær, så viktig med ull og gode uteklær/ skotøy. Som tidligere nevnt har hver avdeling ukentlig turdager hvor turen legges til nærområde, Isdalen, bibliotek, byen o.l. 3 dager i uken disponerer vi Døvesenteret sin festsal, så den brukes av alle avdelingene til ulik type fysisk aktivitet.

Personalet har opplysningsplikt til barnevernet. Har vi mistanker som går i retning av omsorgssvikt, vold og seksuelle overgrep kontakter vi dem. Pedagogene har deltatt på en kursrekke om temaene, og vi har utarbeidet beredskapsplan for å motvirke overgrep mot barn. Det er for å ivareta barnas sikkerhet og trygge seg selv mot mistanke om overgrep mot barn i barnehagen. Vi har også en plan ved bekymring om vold og seksuelle overgrep.

**Kap. 2 Ansvar og roller**

Barnehageeiere og alle som arbeider i barnehagen, skal sammen bidra til å oppfylle målene og kravene i rammeplanen. Et kompetent pedagogisk personale er en forutsetning for et barnehagetilbud av god kvalitet.

Barnehageeier har det overordnede ansvaret for at barnehagen drives i samsvar med gjeldende lover og regelverk, jf barnehageloven §7 første ledd.

Styreren har det daglige ansvaret, det være det pedagogiske, personalmessige og det administrative. Styreren skal sørge for at det pedagogiske arbeidet er i tråd med barnehagelov og Rammeplan.

Pedagogisk leder har ansvaret for å iverksette og lede det pedagogiske arbeidet.

**Kap 3 Barnehagens formål og innhold**

**Omsorg**

Omsorg er en forutsetning for barnas trygghet og trivsel, og for utvikling av empati og nestekjærlighet. Barna skal bli sett, forstått, respektert og få den hjelp og støtte de har behov for. (Rammeplanen s. 19)

I Nubben barnehage får det enkelte barn sin primærkontakt ved oppstart. Primærkontakten har et spesielt ansvar under tilvenning og den første tiden i barnehagen. Like viktig er kontakten med resten av personalet. Hele personalet har ansvar for det enkelte barns trygghet og trivsel. For å oppnå dette skal personalet møte barnet med nærhet, innlevelse og evne og vilje til samspill.

Glede og humor har en viktig plass i hverdagen vår. Vi ønsker at barna skal møte lekende voksne, som har evnen til å undre seg sammen med dem og ta dem og det de er opptatt av på alvor. Vi ser på barnet som et medmenneske, med de samme behov for å bli sett og hørt som oss selv.

Det er viktig for oss at barna skal få muligheter til å gi hverandre omsorg. Vi tilrettelegger ved å gi dem tid og rom i hverdagen, med støttende voksne som oppmuntrer, roser og setter ord på barnas positive handlinger. Når barna eksempelvis gir hverandre en klem eller viser empati på en annen måte, kommenterer vi dette. Samtidig ønsker vi å være gode rollemodeller både i vår relasjon med barna og sammen med kollegaer.

Siden vi er en forholdsvis liten barnehage blir vi godt kjent også med barn og foreldre fra andre avdelinger enn der vi selv jobber. Det skaper en trygghet innad i barnehagen, og vi opplever at barn like gjerne søker trøst og forståelse hos andre voksne enn de som jobber på barnets avdeling. Barna blir sett, og alle barna i Nubben barnehage er alle de voksnes sitt ansvar.

De yngste barna, de som fortsatt har behov for en hvil midt på dagen finner roen i sine vogner ute i vognskuret. Alle barna våre sover i sine egne vogner som de tar med, og blir passet på av en sovevakt. En sovevakt er en voksen fra en av avdelingene som har barn som sover. På stor avdeling veksler aktivitetene mellom mer høylytte aktiviteter og rolige aktiviteter. Det er også viktig at de får aktiviteter hvor de har mulighet for ro og hvile. Det kan være lesestund eller ulike bordaktiviteter.

**Lek**

Leken skal ha en sentral plass i barnehagen. Den har egenverdi og barnehagen skal gi gode vilkår for lek, vennskap og barnas egen kultur. Å få delta i lek og få venner er grunnlaget for barns trivsel og meningsskaping i barnehagen.

Barnehagen skal legge fysisk og organisatorisk til rette for variert lek. Avdelingene skal innredes etter barnas interesser, og det skal være progresjon i lekemiljøet barna møter etter alder. Personalet må være tilgjengelige for barn ved å støtte, inspirere og oppmuntre barna i leken. Den voksne har ansvar for å tilføre leken elementer som kan utfyller og utvikle den videre. Vi skal gi barna felles erfaringer og felles referanser som kan inspirere til videre lek. Det gjør vi gjennom felles turer, teater, og andre opplevelser vi deler i barnehage. En kan slik sikre at alle barn får gode erfaringer og en opplevelse av å mestre samspill med andre barn i lek.

Vi ser på lek som en viktig aktivitet som opptar mye av barn sin hverdag. Leken skiller seg fra andre aktiviteter ved at den er en spontan, skapende prosess og styrt av barnet selv. Gjennom leken får barna mulighet til prøving og feiling og skaffer seg på den måten livserfaring. Leken utvikler tanken, den utvikler følelsene, den stimulerer til språkutvikling og sosialt samvær. Dette er viktig for utvikling av barna sin evne til å møte utfordringer senere i livet. På grunnlag av dette, mener vi det er svært viktig å gi rikelig rom for barna sin lek i barnehagen, uten alt for mange avbrytelser.

Lek er barnas viktigst læringsform. Leken vil derfor være arbeidsmetode i alle fagområdene.

**Danning**

Barnehagen skal støtte barna i å forholde seg prøvende og nysgjerrig til omverdenen og bidra til å legge grunnlaget for modig, selvstendig og ansvarlig deltakelse i demokratisk fellesskap.

Det er viktig å ha et nært samarbeid med foreldrene, slik at vi har en felles forståelse i oppdragelsen av barna. Barna skal bli møtt med de samme krav og forventninger i hjem og barnehage. Å oppdra barna til selvstendighet, at de skal ha troen på seg selv, at de skal få anerkjennelse og blir sett på med positive øyne.

Det er viktig for oss å gi barna felles referanser. At de lærer sosial kompetanse. Alle skal ha lært hvordan de oppfører seg når de begynner på skolen. At de ikke skal snakke stygt til hverandre, at de må rekke opp hånden når de vil si noe. Vi må åpne opp for de dype og utfordrende samtaler når barn krever det. Barn lurer og undrer seg over mange ting, og det er vår plikt å svare dem på best mulig måte. Stor avdeling har faste barnemøter hver mandag. På dette møtet er det undring og filosofering som er i fokus. Det kan være samtaler om hva er dåp? Kan jenter/ gutter være kjærester med en av samme kjønn? Det kan være samtaler om vennskap, hva når en føler en ikke har en venn, om urettferdighet osv.

Det er viktig for oss at barnet selv er med på å skape endring og forståelse av betydningen av å ha felles verdier og normer som er viktige for fellesskapet.

**I Nubben barnehage mener vi begrepet danning** handler om:

* Være mot andre slik du vil at de skal være mot deg
* Å lære normer og regler/ sosialisering
* Oppdragelse / Høflighet
* Utvikling / selvstendighet
* Respekt
* Selvtillit
* Omsorg for seg selv og andre
* Empati / Selvbeherskelse
* Demokrati/ Medbestemmelse
* Likestilling
* Voksne skal være gode rollemodeller
* Positivitet
* Respekt for andre kulturer, deres livssyn og levesett
* Miljøbevissthet

Disse ferdighetene øves opp/ læres i situasjoner der voksne og barn er sammen, og i mer tilrettelagte situasjoner som temaarbeid.

**Læring**

I barnehagen skal barna oppleve et stimulerende miljø som støtter opp om deres lyst til å leke, utforske, lære og mestre. Barnas nysgjerrighet, kreativitet og vitebegjær skal stimuleres. Barnehagen skal utvide barnas erfaringer og sørge for progresjon og utvikling i barnehagens innhold.

Barn lærer både i formelle og uformelle læringssituasjoner. Eksempler på formelle læringssituasjoner kan være samlingsstunder, turer, prosjektarbeid og formingsaktiviteter. Disse aktivitetene er planlagt og styrt av personalet. I tillegg skal barna få tid og rom til å skape relasjoner i uformelle læringssituasjoner som lek, påkledning og under måltidet. Vi har et helhetlig syn på barns læring og ser at læring, omsorg og lek er nært forbundet med hverandre. Ofte viser det seg at god læring bygger på lek.

For at barn skal kunne lære, må de oppleve trygghet og omsorg i relasjoner med voksne som er bevisste på hvordan de møter barna. Vi ønsker at barna skal bli møtt med anerkjennelse, emosjonell tilgjengelighet og undring. Barn er ulike. Noen oppsøker læringssituasjoner selv og er aktive og utforskende, mens andre er mer avhengige av engasjerte og bevisste voksne i sin læring. En forutsetning for læring er en opplevelse av mestring i møte med utfordringer.

Her er det viktig at de voksne gir barna utfordringer som er tilpasset deres utviklingsnivå. Vi ønsker å støtte barna ved å gi dem positive tilbakemeldinger og samtidig sørge for at de befinner seg i flytsonen, slik at de hele tiden har noe å strekke seg etter. De voksne skal ta utgangspunkt i det barnet selv viser interesse for og tilrettelegge for barns videre læring ut i fra dette. Selve læringsprosessen skal også styres av barnas egne interesser og deres nysgjerrighet.

Vi skal ha planer for det pedagogiske innholdet i barnehagen, men like viktig er det å kunne fravike planene for å være åpne for innspill og engasjement fra barna. Vi må ta tak i situasjonene som oppstår i hverdagen, situasjoner som vi ser kan føre til læring. Eks vi er Miljøfyrtårn- barnehage og er spesielt opptatte av miljøet og naturen rundt oss, og da kanskje spesielt bossplukking ute på våre mange turer. Vi fikk så et tilbud fra DNS om stykket «Vilde vite og plastmysteriet». Vi så dette som en unik læringssituasjon og tok med oss en barnegruppe på teateret. Vi hadde ikke denne teateropplevelsen på planen, men så viktigheten av at barna skulle få dette med seg.

"Det jeg hører glemmer jeg, det jeg ser husker jeg, det jeg gjør forstår jeg"

(kinesisk ordtak)

**Vennskap og fellesskap**

Sosial kompetanse er en forutsetning for å fungere godt sammen med andre. I barnehagen skal alle barn få erfare å være betydningsfulle for fellesskapet og å være i positivt samspill med barn og voksne

Høsten preges av oppstart, at de skal bli trygge, av trivsel og etablering av vennskap. Da er det nye barn som skal finne seg til rette på alle avdelinger, og det er naturlig å starte det nye året med å snakke om dette temaet. Når trives jeg, og hvilke regler synes jeg er viktig at vi har på vår avdeling? Vennskapsregler. Vi har mange bøker som omhandler temaet, og som brukes bevisst i dette arbeidet.

På avdelingen med de eldste barna (avdeling Trapp) har de barnemøte hver mandag. I stedet for at det er de voksne som i hovedsak styrer samlingene, er det hver mandag barna som setter agendaen. Da er det hendelser som de er opptatte av/ hendelser de har opplevd/ saker de har sett på TV, alt som rører seg av tanker og følelser får komme frem på disse møtene.

Barnas hverdag skal være preget av at de har voksne som støtter, utfordrer og lytter til det

de har å komme med. Personalet skal ha en god oversikt over hvert enkelt barn og

barnegruppen som helhet, og medvirke til at hvert enkelt barn skal få utvikle og utfolde seg i

forhold til egen mestring og innenfor et felleskap som har vekt på inkludering og aksept.

Vi blir alle til i et relasjonelt fellesskap, der det vi oppdager om oss selv i relasjon med andre

mennesker blir til en del av det vi er som individ.

I Nubben tenker vi at det er intet fellesskap uten at hvert individ blir sett og hørt. Det er ikke

et enten eller, men et både og i et gjensidig samspill. I vekslingen mellom hensynet til hvert

enkelt barn og gruppen som helhet, ligger det mulighet for livslang læring. Barna skal lære å

ivareta seg selv og andre, å være en del av fellesskapet.

Personalet i barnehagen er ansvarlig for å legge til rette for et klima og en atmosfære som gir barna anledning til trivsel, livsglede, mestring og egenverdi. Barnas selvutfoldelse skal skje i trygghet og innenfor fellesskapets normer og regler. Å utvikle vennskap er sentralt i alle barns liv. Som det står under punktet livsmestring og helse har vi nulltoleranse for mobbing/ at noen viser mobbeatferd eller viser uheldige samspillmønstre.

Som en del av det pedagogiske arbeidet i Nubben barnehage legger vi også til rette for å rette blikket ut mot verden. Barna skal få kjennskap til andre lands kulturer og religioner. Å belyse både ulikheter og det som er felles kan gi barn og voksne ny innsikt og forståelse. Har vi har barn fra andre kulturer gir det oss god anledning til å lære nye ting. Det er viktig å vise åpenhet og inkludering. Vi arbeider spesielt med temaet i forbindelse med innsamlingsaksjonen til gatebarna i Brasil og FN markering.

**Kommunikasjon og språk**

Barnehagen skal fremme kommunikasjon og språk. De skal støttes i å kommunisere, medvirke, lytte, forstå og skape mening. Med de minste barna handler det om å prøve å forstå det barna sier, gjenta ordene slik de skal uttales og gi positiv reaksjon på det de prøver å meddele. Alle barna skal få god språkstimulering gjennom barnehagehverdagen, og de skal få delta i aktiviteter som fremmer språkutviklingen. For å hjelpe til med dette deler vi barnegruppen i mindre grupper. Det gjør vi i måltidsituasjoner og vi har lekegrupper og språkgrupper. Også garderobesituasjonen ser vi på som en arena for språkutvikling. Ved å ta barna med puljevis får vi mulighet for å sette ord på begreper som barna trenger ved på og avkledning. De eldste får i tillegg øvd seg på å være selvstendig, vi oppfordrer til at de prøver å kle på seg selv. Samarbeid får de også trening i da de oppfordres til å hjelpe hverandre.

Stellesituasjoner er og en situasjon for språklig aktivitet.

I samlingsstunder bruker vi bla rim og regler. Det åpner for barnets språklige bevissthet. Lek med språklyder er en språklig aktivitet. De eldste barna bruker også Språksprell. Formålet med disse lekene er å stimulere barnas språklige, og spesielt fonologiske bevissthet. Dette er med på å gi barna en felles språklig plattform der de stiller med mer like forutsetninger, bedre rustet til å ta fatt på veien inn i skriftspråkets verden ved skolestart.

Vi ser at for mange barn er det lettere å følge med og forstå innholdet av et tema eller eventyr når vi bruker konkreter som er med på å underbygge det vi sier. Vi har derfor laget oss mange språkposer som vi bruker i dette arbeidet.

Vi bruker også begrepskort for de barna som trenger det til å gi de en forståelse av hva vi nå skal gjøre.

Dagtavle er også noe vi bruker ved behov. På en dagtavle er alle dagens hendelser hengt opp vha bilder som illustrerer hva vi til enhver tid skal gjøre. Når vi f.eks er ferdig med frokosten, tas bildet av frokosten ned og fokus da er på neste bilde over hva vi nå skal gjøre. Bruk av dagtavle er med å gi barna en oversikt over barnehagedagen.

**Kap. 4 Barns medvirkning**

Barna skal få mulighet til aktiv deltakelse i planlegging og vurdering av det arbeidet vi gjør i barnehagen. Alle barn skal få erfare og få innflytelse. Vi voksne planlegger, tilpasser og tilrettelegger for aktiviteter ut ifra det vi ser er barnas interesser. Når barn gir uttrykk for interesser og gleder ved et tema/aktivitet er det viktig å spille videre på det, for å utvide og tilrettelegge for mer fordypning.

Vi må ta utgangspunkt i barna sine egne uttrykksmåter.

De yngste barna formidler sine synspunkt ved kroppsholdning, mimikk og andre følelsesmessige uttrykk. Det er viktig at barna blir oppmuntret til å uttrykke seg og møter anerkjenning for sine uttrykk.

Viktig at vi er bevisste på at alle barn skal medvirke. At det ikke er den som snakker høyest som er den som får medvirke mest på innholdet i barnehagen. Vi skriver gjerne ned navn på barn som har fått bestemme ulike gjøremål for å få oss en oversikt. Stor avdeling har en ordning med ordensbarn som den uken de er det, får et spesielt medbestemmelses- ansvar.

I løpet av en barnehagedag er det mange situasjoner der barna kan oppleve medbestemmelse. Personalet skal se og benytte disse situasjonene. Barna er med og bestemmer turer, middagsmat og andre daglige aktiviteter. Bursdagsbarnet velger bursdagsmeny. Valget er da mellom smoothie, grønnsaker med dipp og fruktspyd. Smoothie- is er også populært.

Det er viktig for oss at årsplanen er utformet på en måte som gir barna rom for medvirkning i hverdagen. Planene skal ikke være for detaljerte med hensyn til hva som skal gjøres.

**Kap.5 Samarbeid mellom hjem og barnehage**

Foreldre og foresatte er våre nærmeste samarbeidspartnere. Det er viktig for oss at foreldrene medvirker til det pedagogiske tilbudet vi gir i barnehagen i tillegg til å medvirke i den daglige kontakten om sitt barn. Målet for samarbeidet er alltid å ha barnets beste i fokus. I tillegg til den daglige kontakten i bringe og hentesituasjoner har vi foreldremøter og foreldresamtaler, og vi har representanter fra hver avdeling i foreldrerådet. En representant og en vara er også representert i barnehagens samarbeidsutvalg hvor også eier, styrer og ansattrepresentant sitter.

Foreldrerådet skal fremme foreldrenes fellesinteresser og bidra til at samarbeidet mellom barnehagen og foreldregruppen skaper et godt barnehagemiljø. Aktiviteter de har tatt initiativ til er bla grøtfest på Fløyen i adventstiden og gjenbruksdager. Foreldrerådet skal ellers bli forelagt saker som er viktige for foreldrenes forhold til barnehagen.

Samarbeidsutvalget (SU) er et rådgivende, kontaktskapende og samordnende organ. Det skal bli forelagt saker som er viktig for barnehagens innhold og virksomhet, og for forholdet til foreldrene. Samarbeidsutvalget skal fastsette barnehagens årsplan. Øvrige saker kan være forslag til budsjett eller driftsendringer.

Vi har samtaler og tettere oppfølging med foreldre som har barn med spesielle behov, og de som ønsker kan også få en samtale i overgangen mellom barnehage – skole.

Personalet er tilgjengelig for samtaler når foreldre måtte ønske. Det er ingen som skal gå rundt med en klump i magen og tenke at det skulle vi ha snakket om. Ta kontakt!!

Samarbeidsutvalget (SU) i Nubben barnehage, barnehageåret 2020 - 2021:

|  |  |  |
| --- | --- | --- |
| **NAMN:** | **FUNKSJON:** | **TLF.:** |
| Edvard Brøther | Foreldrenes SU representant | 97 57 33 87 |
| Fredrik S. Christiansen | Vara | 97 59 94 24 |
| Kjetil Høgestøl | Styreleder | 48 11 41 40 (SMS)  hurra74@live.no |
| Linn Kristin Olsen | Personalrepresentant | 95 86 79 56 (Avd. Trapp) |
| Karin L. Gaupset | Som styrer har hun møte- tale- og forslagsrett i SU, og fungerer som sekretær. | Kontor: 55 01 80 98  styrernubben@bgds.no |

**Foreldrerådets representanter i Nubben barnehage:**

|  |  |  |
| --- | --- | --- |
| **NAVN:** | **FUNKSJON:** | **TLF.:** |
| Ina Stølen | Representant fra avdeling Tripp | 92 83 62 92 |
| Sandra Eileng | Representant fra avdeling Trapp | 99 62 02 76 |
| Anita Mala | Representant fra avdeling Tresko | 95 87 06 93 |

**Kap.6 Overganger**

Overganger i et lite barns liv starter når det begynner i barnehagen. Det er viktig med trygge og nære voksne som er tett på slik at de føler trygghet og tilhørighet. Å ha sin egen primærkontakt er spesielt viktig i den første tiden. Før oppstart i barnehagen har vi det første bli kjent møte hvor vi møter alle nye barn og foreldre. Da orienterer vi litt om barnehagen, og nye barn og foreldre får treffe hverandre.

Overganger skjer også innad i barnehagen, fra en avdeling til en annen. Her får foreldrene informasjon i god tid før overgangen skjer, og før barnet begynner å gå på besøk til den «nye» avdelingen. Det er viktig at denne «besøksordningen» går over tid slik at barnet blir godt kjent med nye barn og voksne og det nye miljøet de snart skal møte.

Overgangen mellom barnehage og skole er en overgang det knyttes store forventninger til. Det er viktig for oss at barna skal få en best mulig overgang fra barnehage til skole og skolefritidsordning. Vi starter samarbeidet med Haukeland skole som er vår nærskole etter jul, og i løpet av våren møtes vi jevnlig. Vi har informasjonsmøter, besøksdager, felles sangsamling og vi får besøk i barnehagen av avdelingsleder og Sfo- leder. Førskolebarna får dermed flere arenaer til å bli kjent med skolen og noen av dem som arbeider der før skolestart.

**Innhold i førskolegruppen:**

Dette barnehageåret er vi 9 førskolebarn.

I førskolegruppen jobber vi med ulike skoleforberedende tema.

Vi ønsker at barna skal tilegne seg kunnskap om både tall og bokstaver. Vi jobber med følgende matematiske begrep:

* Tall, telling, mengder, pluss og minus
* Vekt og størrelser
* Mønster og symmetri (geometriske former)
* Lengde
* Tid
* Rekkefølge
* Temperatur

**Slik jobber vi i Nubben for at barna skal tilegne seg kunnskap innenfor nevnte tema:**

Vi starter med **bokstaver** og øver mye på å skrive navnet. Så øver vi på **tallene** fra 1-10 med forskjellige brettspill. Her får vi også trent på å holde rekkefølge, følge regler og det og «belite seg». Vi øver på å skrive og gjenkjenne både tall og bokstaver. Vi lager enkle regnestykker med **pluss og minus** med steiner o.l. for å få en forståelse for **mengden** knyttet til tallet.

Tema som **mønster og symmetri** kan allerede barna mye om fra perleaktiviteter. Vi jobber videre med det de allerede kan og tegner egne mønster eller fargelegger fra Mandalas fargebok. Når vi snakker om de ulike formene, øver vi oss på «skolenavnene» for formene (runding=sirkel osv)

Lengde er noe barna vet noe om fra før. «Jeg er lengre enn deg, du er mindre enn meg…..)Når vi jobber med **lengder** får barna et tau som måler **1 meter**. Vi måler forskjellige objekter for å se om de er en meter, lengre eller kortere. Mange Treskobarn blir målt denne dagen. Kanskje de bare er **½ meter**?

Vi lager også en enkel **skålvekt** og veier forskjellige ting for å sammenligne **vekt**. Det er artig å se at store ting kan være lettere enn små ting! Vi finner stein som veier **1 kilo** og ser hvor mange småsteiner vi trenger for å finne samme vekt.

Tid er et abstrakt begrep. Når vi snakker om **tid** begynner vi med **ett minutt**. Vi kjenner hvor lenge et minutt varer. Merkelig hvor lenge det kjennes ut når vi bare sitter og venter på noe, enn når vi har det gøy? Deretter tar vi tiden med **stoppeklokke** mens barna løper og går samme strekning. Vi skriver opp tiden og ser hvor stor forskjell det er på løping og gåing. Vi setter tidene i **rekkefølge.**

Gjennom året gjør vi **værobservasjoner**. Vi leser av **termometeret** og **regnmåler** og noterer det i værdagboken. Det er alltid kjekt når gradene går fra minus til pluss og vi vet at våren nærmer seg. For ikke å snakke om når det er tomt i regnmåleren! Vi snakker også mye om hva som foregår på skolen og hvilke forventninger barna har til skolen, og skolen har til dem. På slutten av året trener vi på å knyte sko, noe som sikkert er det vanskeligste av alle temaene vi har i førskolegruppen. Noen av aktivitetene gjør vi ute og de er mer preget av lek, mens andre oppgaver gjør vi inne. Da sitter vi, som på skolen, på stoler ved pulter og må konsentrere oss. Det er noe som det også må øves på.

**Kap 7. Barnehagen som pedagogisk virksomhet**

**Planlegging**

Planlegging er viktig for å kunne tenke og handle systematisk og langsiktig i det pedagogiske arbeidet. Vi har ledermøter og avdelingsmøter ukentlig for å kunne følge opp arbeidet på en best mulig måte. Der diskuteres tema, enkeltbarn, barnegrupper, samarbeid og oppfølging med foreldre og evt instanser utenifra m.m.

Planleggingsdager og personalmøter er en annen arena hvor vi alle i fellesskap møtes, diskuteres og blir enige om overordnede mål og metoder for arbeidet. Vi har også kurs i tema vi ønsker å fordype oss i, tema som er utgangspunkt for satsingsområde og vurderingsområde.

Assistentene har og fått sin faste planleggingstid for å kunne planlegge aktiviteter og samlinger, og til faglig oppdatering.

**Årsplan:**

Årsplan blir utarbeidet med grunnlag i mål og krav i rammeplan og lovverk og ut ifra evaluering fra tidligere årsplan og arbeid. Dette blir det arbeidet med på planleggingsdager og personalmøter. I tillegg blir det utarbeidet månedsplaner ut ifra årsplanen. Det blir da rom for å drive prosjektarbeid ut ifra barnas interesser. Disse blir da kombinert med de pedagogiske målene en har satt seg. Det blir da arbeidsmetoden fram mot det pedagogiske målet.

På avdelingsmøtene blir det utarbeidet planer ut ifra målene i årsplanen og ut ifra evaluering av arbeidet underveis. Her skal innspill fra barna ha stor innvirkning på arbeidsmetoder og prosjektarbeid som blir brukt for måloppnåelse.

Årsplanen fastsettes av barnehagens samarbeidsutvalg.

**Vurdering:**

På avdelingsmøtene arbeider personalet med fortløpende vurdering av arbeidet med fagområdene og av det sosiale samspillet mellom barna, og mellom barna og de voksne.

I tillegg til avdelingsmøter brukes også planleggingsdager og personalmøter til dette. I fellesskap velger vi årlig et vurderingsområde vi ønsker å fordype oss i. Dette barnehageåret setter vi fokuset på voksenrolle og lek.

**Vurderingsområde 2020- 2021:**

Barnehageåret 2017- 2018 deltok vi i et utviklingsprosjekt i samarbeid med Bergen Kommune og Trude Anette Brendeland. Prosjektet het Inspirerende lærings og utviklingsmiljø for alle barn, og vi har blitt kurset i og fått veiledning i egen barnehage for å tilrettelegge best mulig for de ulike aldersgruppene. Som et resultat er nå hver avdeling mer alderstilpasset innredet. Som en videreføring i dette arbeidet har personalet valgt å ha fokus på voksenrollen dette barnehageåret. **Hvordan kan den voksne delta, inspirere og videreutvikle barns lek? Hvordan kan vi gi barna den livsviktige lekekompetansen?**

Det vil bli evaluert 2 ganger i løpet av barnehageåret.

**Dokumentasjon:**

Vi arbeider mye med dokumentasjon av livet i barnehagen. Dette skjer gjennom digitale foto, barns arbeid og barns fortellinger. I tillegg blir bilder lagt ut på barnehagens interne hjemmeside. Vi bruker også TRAS, ALLE MED, og ASKELADDEN som dokumentasjonsform. Dokumentasjonen blir brukt for å gi foreldrene informasjon om livet i barnehagen og som refleksjonsgrunnlag for videre arbeid, planlegging og oppfølging av enkeltbarn.

Når barnehagen behandler personopplysninger, enten dette er personopplysninger om ansatte, foreldre eller barn, har kravene til behandlingen av denne informasjonen nå blitt strengere.

Nye barn får ved oppstart brev med samtykkeskjema for publisering av bilder, video og adresselister. Det er frivillig å gi samtykke, og det kan når som helst trekkes tilbake. I skjemaet står det at samtykke gjelder så lenge barnet går i vår barnehage. Når barnet slutter i barnehagen, makuleres informasjonen, og barnet har rett til å bli glemt.

Kravet om samtykke gjelder ikke i tilfeller der personalet deler personopplysninger med barnevernet for å oppfylle opplysningsplikten i barnehageloven §22.

**Tilrettelegging av det allmennpedagogiske tilbudet for barn som trenger ekstra støtte:**

Vi tilrettelegger pedagogiske aktiviteter og opplegg til de barna vi har på de ulike avdelinger. Det være om det er små barn, store barn, eller til barn som trenger ekstra støtte og tilrettelegging. Å observere, vurdere og endre praksis underveis blir derfor viktig for evt. å kunne justere kursen.

Det er viktig å være klar over at det ikke bare trenger å være barn med diagnoser som vil ha nytte av tilrettelegging i barnehagen. Det kan være barn som er litt utrygge, motorisk svake, barn som er mer visuell i sin tilnærming, eller barn som kan ha vansker med overgangssituasjoner.

Vi tilrettelegger ved å ha smågrupper/ lekegrupper. Da blir det mer tid og ro til konsentrasjon og det kan være lettere å lære seg sosial kompetanse og utvikle vennskap. Dagtavle med enkle tegninger/ bilder som er med på å gi en visuell oversikt over dagens innhold er en annen tilretteleggingsmåte.

Vi har også språksamlinger hvor det å lytte ut lyder og stavelser er viktig, og hvor bruk av rim og regler og høytlesning er faste innslag.

Vi har ukentlige språksamlinger spesielt tilpasset de barna vi ser har en utfordring. Gjelder det språk kan det være å øve på begreper, spille spill og høytlesning være en metode for begrepsinnlæring.

Barn som er henvist videre til Lavterskel eller PPT (nå PPS), får forslag til aktiviteter som vi i barnehagen bruker i det videre arbeidet.

**Kap 8. Barnehagens arbeidsmåter**

**Progresjon:**

Når vi velger arbeidsmåter, pedagogisk innhold, leker, materialer og utforming av fysisk miljø i barnehagen, er det viktig at vi tenker progresjon. Progresjon i barnehagen innebærer at alle barna skal utvikle seg, lære og oppleve fremgang.

Vi har valgt å sette opp de enkelte fagområdene i kapittel 9, i tabell. På den måten håper vi det skal være lettere for leser å få oversikt og se progresjonen i hvordan vi jobber aldersmessig på den enkelte avdeling.

**Barnehagens digitale praksis:**

Digital praksis kan være med på å bidra til barns lek, kreativitet og læring. Vi bruker kamera og pc til å underbygge og støtte opp om tema vi arbeider med, men det er ikke en dominerende arbeidsmåte i vår barnehage.

Bilder fra barnehagelivet legger vi ut på hjemmesiden, i tillegg til å legge det ut på skjerm vi har i garderoben som barn og foreldre kan se på i hente, bringe situasjoner. Bildene/ filmsnuttene brukes som dokumentasjon på det pedagogiske arbeidet.

**Kap 9. Barnehagens fagområder – En progresjon.**

Fagområdene vil vi nå sette opp i tabell for å vise progresjonen mellom de ulike avdelingene. Tresko er en avdeling for barn i alderen 0-2 år, Tripp er en avdeling for barn i alderen 2-3, og Trapp som er en avdeling for barn i alderen 3-6 år.

**Kommunikasjon, språk og tekst**

**Jmf Rammeplan s. 48:**

1.Personalet skal skape et variert språkmiljø der barna får mulighet til å oppleve glede ved å bruke språk og kommunisere med andre.

2.Synliggjøre språklig og kulturelt mangfold, støtte barnas ulike kulturelle uttrykk og identitet og fremme mangfold i kommunikasjon, språk og andre uttrykksformer.

3.Invitere til ulike typer samtaler der barna får anledning til å fortelle, undre seg, reflektere og stille spørsmål

4. Oppmuntre barna til å fabulere og leke med språk, lyd, rim og rytme

5. Støtte barnas lek med og utforsking av skriftspråket

6. Bruke varierte formidlingsformer og tilby et mangfold av bøker, sanger, bilder og uttrykksformer

7. Inkludere alle barna i språkstimulerende aktiviteter.

|  |  |  |
| --- | --- | --- |
| **Tresko 0-2 år** | **Tripp 2-3 år** | **Trapp 3-6 år** |
| Me jobbar med bøker, rim og regler med teikn, sangleiker, bevegelsesleiker, forteljingar/eventyr, samlingsstundboks med figurar til kvar song. Eventyrposer med konkreter.  Me har bilete på veggane tilknytt tema, som me snakkar om.  Buss med bilete av alle barna og bilete av dei vaksne: «Kven er her, og kven har ikkje kome?» Slik lærar me navna.  Fokuserer på daglegtale, gode samtaler i garderoben, stellesituasjonar, rundt bordet ved måltid og ved matlaging.  Me brukar språket aktivt i leik, inne, ute i storsal. Begrepstrening med stor/liten, mjuk/hard, fort/sakte osv.  Set ord på følelsar i situasjonar der dette er naturleg. Viktig at barna har ord for følelsane sine.  Me ellar inn til måltidet – barnet må lytte, vente på tur til deira navn blir nevnt -> språket (det dei høyrer) -> handling. | Ha høytlesning fra bøker for deres alder  Bruke pekebøker der vi setter ord på det vi ser  Leser eventyr, og bruke bøker, plansjer og ansikts utrykk for å meddele følelser  Går turer til biblioteket på turdager  Bruker drama som metode  Har samlinger med rim, regler og sanger  Synger bevegelses- sanger der vi setter ord på kroppsdeler o.l  Tegne og leke- skriver  Ved konflikter barna imellom må vi voksne hjelpe og sette ord på hva som er akseptabel oppførsel. Hjelpe barna i å sette ord på sine og andres følelser. Hjelpe til med å være konfliktløser. | **Språksamlinge**r med ulike språkstimulerende aktiviteter for å styrke barnas språkutvikling: Rimekort, Ellinger og regler, Klappe stavelsene, Lytte ut første lyd i ord, Krokodillegapet; hvor i munnen plasseres de ulike lydene, Adjektiv-bamse, Lyttebokser.  **Turer til biblioteket**: Vi tar oss god tid når vi er på biblioteket til å lese med barna i både grupper og individuelt. Vi går på tur til biblioteket med halve barnegruppen, slik at det blir mer tid til hvert barn. Barna får være med å velge ut bøker vi låner med oss. De får se hva vi gjør når vi låner bøker og leverer inn.  **Barnemøter**: Ved å snakke om situasjoner som oppstår i barnehagehverdagen (og hypotetiske hendelser) får barna en mulighet til å komme frem til mulige løsninger i fellesskap. Vi leser historier om røde og grønne tanker og snakker om hvordan vi kan finne balansen mellom vanskelige og gode tanker og følelser. Definerer begrep som mobbing, utestengning, samarbeid og omsorg mm.  **Daglig tale**: Vi hilser god morgen, sier takk for i dag og god helg. Forteller hva og hvorfor vi gjør tingene vi gjør i løp av dagen, det kan være under måltid, i garderoben, på tur, i lek og spill og ellers i alt vi foretar oss. Vi tøyser med språket og forteller vitser og gåter. Språket skaper relasjoner til andre mennesker. Språket gir forståelse til situasjoner og svar på spørsmål. Språket er en utømmelig kilde til latter og tøys og tull. |

**Kropp, bevegelse, mat og helse**

Jmf Rammeplan s.50

1. Personalet skal være aktive og tilstedeværende, støtte og utfordre barna til variert kroppslig lek og anerkjenne barnets mestring

2. Bidra til at barna kan tilegne seg gode vaner, holdninger og kunnskaper om kost, hygiene, aktivitet og hvile

3. Gi barna tilgang til varierte bevegelsesmiljøer, sanseopplevelser og kroppslig lek ute og inne, i og utenfor barnehageområdet

4. Bidra til at barna utvikler et bevisst forhold til retten til å bestemme over egen kropp og respekt for andres grenser

5. Legge til rette for at måltider og matlaging bidrar til måltidsglede, deltakelse, samtaler og fellesskapsfølelse hos barna

6. Kjenne og praktisere nasjonale føringer for helsefremmende og forebyggende tiltak som gjelder barn

|  |  |  |
| --- | --- | --- |
| **Tresko 0-2 år** | **Tripp 2-3 år** | **Trapp 3-6 år** |
| Me har tumleplass i lekebassenget vi har inne på avdeling, uteleik, leik i storsal, klatrevegg på leikeplassen, og me går på tur.  Barna kan navngje kroppsdelar. Lærar å sei nei om noko gjer noko ein ikkje likar. Ta hensyn til andre, skjerme dei som treng det. Lærar seg å trøyste, hjelpe andre barn. Ha empati.  Mat: Får velje pålegg/grønsaker. Får velje frukt. Av og til får dei delta i matlaging.  Vannflasker.  Får sove når dei er trøtte.  Lære å gå i trappa etterkvart som dei modnast og blir klar for det. | Gym i Storsalen: - der barna kryper, klatrer, hopper, rutsjer, bygger, griper, balanserer. Ha hinderløyper, sangleker, stafetter o.l  Ute lekeplassen: klatre, disse, rutsje, hompe, skyve ting, skape ting i sandkassen.  På turdager oppfordres de til å gå, og lærer å ferdes i trafikken.  Lærer om å ta vare på naturen.  Vi voksne skal være støttespillere, veilede og oppmuntre barna til å prøve selv.  Hjelpe med å sette ord på følelsene til barna der vi ser ting kan være spennende/skummelt.  Bruke sangleker der vi setter ord på kroppsdeler.  Stellesituasjon gir en naturlig samtale om kroppen/ kroppsdeler.  Lager ulike matretter som de får smake/ spise  Barna hjelper og kutte grønnsaker o.l til middagen.  Smøremåltid med begynnende opplæring i å smøre selv.  I samlingene snakker vi om hvor vi får maten fra. Viser de ulke dyrene med figurene vi har.  Lære dem god hånd hygiene. Vi er Ren hånd barnehage.  Lærer dem å hoste i albuen for ikke å smitte andre. | Turer i nærmiljøet, til byen, til skogen og idrettsplasser  Storsal; her kan vi ha sangleker, hinderløype, regelleker, danseleker,  Utelek; hoppetau, regelleker, løpekonkurranser, hermegås, ninjaskole  Idrettsdag; en gang i året drar vi til Skansemyren og arrangerer idrettsdag med øvelsene løping, hopping og ballkast  Matlaging; ordensbarna deltar på tilberedningen av varmmaten  Bursdagsfeiring; bursdagsbarnet får velge hva vi skal kose oss med i feiringen til fruktmåltidet. Det er sukkerfrie alternativer: smoothie, grønnsaker og dip, smoothie-is mm  Smøremåltid; barna smører sine egne brødskiver, øver på passelig mengde pålegg  Tur til bondegård; vi hilser på dyr som gir oss maten vi spiser  Håndhygiene og toalettrutiner; for å holde oss friske er det viktig med god håndhygiene og toalettrutiner. Ren hånd barnehage med eget opplegg.  Psykisk helse: psykologisk førstehjelp i barnemøtene  Sosial kompetanse er det viktigste vi jobber med på Trapp. Vi lager venneregler, snakker mye om hvordan være en god venn, sosiale spilleregler, omsorg, inkludering og hva som ikke er lov. Vi voksne veileder og hjelper til som konflikt løsere. |

**Kunst, kultur og kreativitet**

Jmf Rammeplan s. 51

1. Personalet skal samtale med barna om deres og andres kunstneriske og kulturelle uttrykk

2. Gi rom for, støtte og berike barnas bearbeiding av møte med kunst og kultur

3. Være lydhøre, anerkjenne og imøtekomme barns egen tradisjonskultur og barnekultur

4. Være lyttende og oppmerksomme på barnas ulike kulturelle uttrykk, vise respekt for deres uttrykksformer og fremme lyst til å gå videre i utforsking av de estetiske områdene.

5. Motivere barna til å uttrykke seg gjennom musikk, dans, drama og annen skapende virksomhet og gi dem mulighet til å utvikle varierte uttrykksformer

6. Synligjøre og skape estetiske dimensjoner i barnehagens inne- og uterom

7. Gi barna anledning til å bli kjent med et mangfold av tradisjoner og kunst. Og kulturuttrykk fra fortid og samtid

8. Bidra til at kulturelt mangfold blir en berikelse for hele barnegruppen

|  |  |  |
| --- | --- | --- |
| **Tresko 0-2 år** | **Tripp 2-3 år** | **Trapp 3-6 år** |
| Barna får sine fyrste erfaringar med å teikne, male og andre formingsaktivitetar.  Barna både sansar og leiker med moddellerkitt, krøller papir. Bygger med Duploklossar.  Ute møter dei sand, vatn, bøtter og spader. Mykje sansing – utforske kreativiteten sin.  Me reiser på teater når me finn passande stykker til aldersgruppa.  Me besøker biblioteket, utforska nytt bygg og les bøker.  Barnehagen har eit stort utvalg av bøker, så barna får møte både billedkunst og tekst med forskjellig innhald.  Me har bevegelsesleiker, og rytmeinstrument, som me brukar i samlingsstunder.  Sanseposer med forskjellig innhald, og som luktar forskjellig.  Me har sanseflasker med forskjellig innhald som gjev estetiske opplevingar. Dei er kjekke å sjå på, snu opp ned og leike med. | Vi maler med ulike teknikker: Håndmaling, pensel, svamper, vannmaling. Bruke vannpistol  Limer med ulike materialer eks silkepapir, naturmateriale, knapper, ull, o.l  Modellkitt der vi får erfaring med det tredimensjonale  Vi perle og tegner med ulike blyanter og tusjer.  Lytter til musikk fra andre land, og lærer sanger og ord på ulike språk.  Smake på ulike retter fra forskjellige land  Bruker bøker og printer ut eks. bilder fra ulike hus/bygninger eks. Iglo, lavo, stråhytter, for å vise barna hvor forskjellig et hus kan være i ulike land.  Bruke barnekulturen som sanger, leker og eventyr.  Dramatiserer. | Ved å gå til Kunstlab og få omvisning og få delta på pedagogiske opplegg i utstillingene  Turer til biblioteket  Teater/forestillinger/konserter  Ulike museum; fiskerimuseet og naturhistorisk museum  Ulike formingsaktiviteter  Barna lager sine egne forestillinger  Musikksamlinger hver fredag.  Barna skal få utfolde seg kreativt og aktivt bruke fantasien sin å forme med ulikt formingsmateriell. Ved å sette av tid, rom og ressurser til barns skapende scenekunst anerkjenner vi barnas kunstneriske og estetiske uttrykk  Bruker sang, rim, regler og eventyr.  Vi markerer tradisjoner fra kulturer representert på avdelingen.  Barnehagen er en videreformidler av barnekulturen.  Barna skal få oppleve glede og stolthet over egen kulturell tilhørighet, og oppleve mangfoldet i samfunnet vårt. Mangfoldet er en berikelse for hele barnegruppen. |

**Natur, miljø og teknologi**

Jmf. Rammeplan s. 53

1.Personalet skal legge til rette for mangfoldige naturopplevelser og bruke naturen som arena for lek, undring, utforsking og læring

2.Gi barna tid og anledning til å stille spørsmål, reflektere og lage egne forklaringer på problemstillinger, og til å delta i samtaler om det de har erfart og opplevd.

3.Synliggjøre naturfenomener og reflektere sammen med barna om sammenhenger i naturen

4. Utforske og eksperimentere med teknologi og naturfenomener sammen med barna

|  |  |  |
| --- | --- | --- |
| **Tresko 0-2 år** | **Tripp 2-3 år** | **Trapp 3-6 år** |
| Barna får oppleve og erfare alle årstider. Me prioriterer å vera ute i forskjellig vær, slik at barna kan få møte og erfare både sol, regn, yr, snø, is, sludd og vind.  Leikeplassen har store tre som endrar seg i løpet av årstidene, barnehagen har bærhage og potetåker utanfor leikeplassen.  Me går tur ei gong i veka. Somme turar kan ein ta tak i naturhendelsar undervegs, og fokusere på det me ser og finn, medan andre gonger går me til ein bestemt plass for å ha naturopplevingar på den plassen.  Me har dyreleiker, samlingsstunder om dyr, billedbøker om dyr, og reiser på bondegårdsbesøk ein gong om året. | Turer i naturen  Lærer barna om vannets kretsløp  Lære å ta vare på naturen som å resirkulere. Kaste matfallet i bioboks. Kaste papp/papir i papirbosset. Kaste plast i plastbosset.  Vise bilder fra havet, fiskene og se at plast forurenser  Følge et tre på lekeplassen gjennom året. Se de ulike årstidene gjennom dette. Lære at fra trærne får vi papiret vi tegner på.  Bruke forstørrelsesglass i naturen, se på blader, insekter o.l  Fryse vann med leker i og tine dem. Undre oss hva som skjer og hvorfor.  Få erfaring med gjenstander som flyter/ synker. Hva skjer og hvorfor? Koble det til båter o.l  Vi kan fly, men vi kan ikke fly med fuglene. Hvorfor.  Mobil og PC: Hvordan kan vi finne opplysninger og kommunisere. Se bilder og film.  Lommelykt: Lyse på huden og se bein og blodårer.  Stetoskop: Høre hjertet slå. Høre lyder fra magen.  Lage telefon av kopper og snor.  Gårdsbesøk: Lære om dyr og dyrelivet | Ved å gå på tur i naturen blir barna kjent med naturens sårbarhet og ressurser.  I barnemøter snakker vi om hva som skader dyreliv og planter i naturen. Snakker om hvordan vi best kan ta vare på alt liv i naturen  Hvordan kildesortering gir verdi til bosset.  Eksperimenter med tyngdekraft og elementene.  Værobservasjoner og samtaler om værfenomener  Snakke om livets begynnelse og livets slutt for både mennesker og dyr. |

**Antall, rom og form**

Jmf. Rammeplan s. 54

1. Personalet skal bruke matematiske begreper reflektert og aktivt i hverdagen

2. Bruke bøker, spill, musikk, digitale verktøy, naturmaterialer, leker og utstyr for å inspirere barna til matematisk tenkning

3. Styrke barnas nysgjerrighet, matematikkglede og interesse for matematiske sammenhenger med utgangspunkt i barnas uttrykksformer

4. Legge til rette for matematiske erfaringer gjennom å berike barnas lek og hverdag med matematiske ideer og utdypende samtaler

5. Undersøker og får erfaringer med løsning av matematiske problemer og opplever matematikkglede

|  |  |  |
| --- | --- | --- |
| **Tresko 0-2 år** | **Tripp 2-3 år** | **Trapp 3-6 år** |
| Me lærer barna å vente på tur, gjennom forskjellige telleregler der dei må vente på sin tur og lytte etter sitt eige namn.  I songar og eventyr vert barna ofte bevisstgjort på størrelser og gjentakingar.  Barna får romforståelse, me har navn på romma, «Storsal», kjøkken osv, og barna veit kva plass me snakkar om.  Me visar barna at eit rom kan ha forskjellige funksjonar, leikekroken kan plutseleg neste dag vera ein jungel, ballbassenget kan ha kosedyr i staden for ball oppi seg.  Puslespel gir dei moglegheit til å gjennkjenne former.  Duplo innbyr til å bygge både med like og ulike figurar, barna vert bevisst på forskjellane på figurarene.  Det er bøker og tellekort med tal.  Barna sorterer leiker etter farger, størrelser, funksjon. Lager systemer. Bruker system når dei rydder.  Barna får kjennskap med begrep som oppi, under, over, opp, ned, ut, inne. | Bruke duplo til å lære antall: se klossene har to prikker, fire, seks og åtte prikker.  Sammenligne høyden på tårn de bygger  Sammenligne høyden av hverandre.  Vi kan måle dem  Bruke formene: trekant, firkant og sirkel. Finne de ulike formene igjen på avdelingen. Sortere de ulike formene.  Telle på ulike språk til ti.  Spille spill og pusle  Bruke kroppen og sansene både når de er på avdelingen, storsalen, lekeplassen og på turområdene for å utvikle romforståelsen.  Leke under bordet med teppe over (romforståelse)  Barna får ulik romforståelse etter hvor de er på avdelingen, som i tunnelen, platået, nede på gulvet eller i kuben.  Stå på hodet eller stompekompen  Spille instrumenter og synge gir matematisk forståelse i form av takt og rytme.  Teller barna i samlingen, samtidig vi vier på fingrene. Spørre barna hvor mange vi er.  Lage perle -smykker, armbånd og ringer. Da må barna velge lang, mellom eller kort snor.  Lære barna begrepforståelse når vi setter ord på inni, under, over, ved siden av o.l.  Bruke modeller kitt: kan lage tredimensjonale figurer og ulike former  Når vi stiller opp ved gjerdet når vi skal inn sier vi ofte «du kan stå først» eller «du må stå sist» | Med ulike tilnærminger leker vi oss frem til ny kunnskap i matematiske begrep.   * Mønsterkort * Terningkast * Geometriske former matching * Tallkort og korker * Eventyr med størrelser og antall * Antall barn tilstede og antall vekke.   **Konstruksjonslek:**   * Lego * Kulebane * Magnetfliser * Klosser * Modeller kitt * Togbane * Sansebokser med sand eller spon   **Brettspill:**   * Stigespill * Kortspillet Idioten * Memory * Tre på rad * Max |

**Etikk, religion og filosofi**

Jmf. Rammeplan s. 55

1. Personalet skal formidle fortellinger og skape rom for barnas opplevelser, samtaler, erfaringer og tanker om religion, livssyn, etikk og eksistensielle temaer

2. Utforske og undre seg over eksistensielle etiske, religiøse, livssynsmessige og filosofiske spørsmål sammen med barna

3. Bidra til å utvikle barnas toleranse, interesse og respekt for hverandre og for mennesker med ulik kulturell, religiøs eller livssynsmessig tilhørighet

4. Gi barna kjennskap til og markere merkedager, høytider og tradisjoner i den kristne kulturarven og andre religioner og livssyn som er representert i barnehagen

5. Samtale med barna om religiøse og kulturelle uttrykk og være bevisst på hvordan egen deltakelse kan støtte og utvide barnas tenkning

6. Identifisere verdikonflikter i hverdagen, reflektere over verdiprioriteringer og holdninger og ha et bevisst forhold til hvordan disse kommer til uttrykk i arbeidet med barna

|  |  |  |
| --- | --- | --- |
| **Tresko 0-2 år** | **Tripp 2-3 år** | **Trapp 3-6 år** |
| Me undrar oss saman med barna om det som opptek dei. Det kan vera noko dei ser, noko dei har gjort. Eksempel: eit barn kjem bort til ein vaksen med ein stein og seier «SJÅ!».  Me jobbar med dei grunnleggjande verdiane saman med barna, det å dele, respektere kvarandre og vera god med kvarandre.  Av høgtidene så fokuserer me mest på jul.  Ein må vera ein lyttande vaksen, som fangar opp barna sine ytringar, og gje dei tid til å få fram kva dei meiner. | Lære barna å respektere hverandre uansett hvordan vi er.  Gjennom jul- påske- tradisjoner som når vi besøker Døvekirken møter barna kristendommen.  Gjennom at barna hører at barn/voksne snakker ulike språk i barnehagen, hører de at vi kommer fra ulike land.  Stille undrende spørsmål i hverdagen der barnet får undre seg og komme med svar selv at ikke vi voksne svarer for dem.  Når barnet er i konflikter, hjelper vi voksne til som problemløsere for å hjelpe barnet til selv å sette ord på følelsene sine, og hjelp til å se den andres reaksjon/følelse. Hjelpe barnet i å se løsning på konflikten | I barnemøtene snakker vi om alt i universet! Filosoferer over livet på jorden og menneskenes  Den gyldne regel  Psykologisk førstehjelp; røde og grønne tanker  Leser bøker om å ta hensyn, vise omsorg, være alene, ta ansvar.  Alt liv har verdi  Markerer Jul, påske |

**Nærmiljø og samfunn**

**Jmf. Rammeplan s. 57**

1.Personalet skal sørge for at barna erfarer at deres valg og handlinger kan påvirke situasjonene både for dem selv og for andre

2. Introdusere barna for personer, steder og samfunnsinstitusjoner i nærmiljøet for å skape tilhørighet og hjelpe barna med å orientere seg og ferdes trygt

3. Gi barna like muligheter, fremme likestilling og motvirke diskriminering, fordommer, stereotypier og rasisme

4. Gi barna forståelse av at samfunnet er i endring, og at de inngår i en historisk, nåtidig og fremtidig sammenheng

5. Gjøre barna kjent med samisk kultur og levesett og knytte det samiske perspektivet til merkedager og hverdagsliv, kunst og kultur og mattradisjoner

6.Gi barna begynnende kjennskap til betydningen av menneskerettighetene, spesielt barnekonvensjonen

|  |  |  |
| --- | --- | --- |
| **Tresko 0-2 år** | **Tripp 2-3 år** | **Trapp 3-6 år** |
| Vår viktigaste oppgåve er å skape trygge rammer rundt barnet ved hjelp av dagsrytme, rutiner og omsorgsfulle vaksne.  Me legg fleire turar til nærmiljøet rundt barnehagen for å bli godt kjent med desse, til dømes butikken, hagebesøk, lokale leikeplassar, Biblioteket og Store Lungegårdsvann. Etterkvart utvidar me til Nygårdsparken, Botanisk Hage og Isdalen.  På Tresko kjem barnas medvirkning til uttrykk til dømes ved at dei: vel sjølv kva dei skal leike med, kva pålegg dei vil ha på skiva, kva songar me skal synge. Dei vaksne må vera opne og fleksible, og lydhøyre på barna sine signal på når barna er utrygg.  Me møter barna på same måte uavhengig av kulturbakgrunn. | At barnehagen ligger i samme hus som Bergen Døvesenter, gjør at barna møter døve som bruker tegnspråk. Vi har bofellesskap som nærmeste nabo, og vi har sykehjemmet Konowsenteret som vi besøker 2 ganger årlig.  Døvekirken besøker vi i forbindelse med jul og påske.  Vi bruker biblioteket og går på teater.  Går tur i nærmiljøet  Markerer Samenes dag 06.februar  Finne ulike bøker fra ulike tema og formidle dette til barna gjennom bøkene som for eksempel om ulike familietyper, likestilling ol. | Besøker sykehjemmet på Luciadagen og går i 17.mai tog  Legger turdager til barnas hus og leker i hagene deres, eller bare ser hvor de bor.  Går hemmelige snarveier mellom eiendommene  Bruker kulturtilbud og frilufts areal i nærmiljøet  Plukker boss rundt barnehagen, sporløs ferdsel når vi er på tur.  Går tur til vannet (Store Lungegårdsvann) og mater fugler eller følger med på byggearbeider  Går på oppdagelsestur i Døvesenteret. Forteller historien om Peter Jebsen som bygget huset.  Handler på den lokale matbutikken  Får innsikt i ulike yrker i samfunnet ved å gå på foreldrenes arbeidsplasser, besøker den lokale tannklinikken, barneskolen og brannstasjonen.  Bruker barnemøtene til å diskutere saker barna er opptatt av fra nyhetsbildet.  Barna får en begynnende innføring i demokratiet og hvordan det fungerer, hvem som styrer i landet og hvordan de blir valgt.  Markerer Samenes dag 6.februar |

**Tradisjoner i Nubben barnehage:**

* **FN – dagen: 24.oktober** er den internasjonale FN- dagen. Hele oktober måned har vi hovedfokus på kultur fra andre land, og vi arrangerer vår årlige innsamlingsaksjon. Vi støtter som tidligere nevnt organisasjonen Children at risk foundation, som støtter gatebarna i Brasil. I forkant av aksjonen kommer en representant fra organisasjonen som forteller og viser lysbilder/ film fra området og hva de innsamlede pengene brukes til. Vi opplever at det skaper en større forståelse og interesse blant barna for aksjonen.
* Hvert år blir vi invitert til **dramatisering av juleevangeliet i Døvekirken.**
* **Luciafrokost 13. desember** – dette er en dag som alle ser frem til. Da inviterer vi alle

foreldre til Luciafrokost, og barna går i Luciatog. Det er en stemningsfull

opplevelse. Barna har på forhånd bakt lussekatter som blir servert på frokosten. Vi går også Luciatog til Konowsenteret.

* **Nissefest**. Da kler alle seg ut som nisser. Vi har felles samling med

juletregang i allrommet. Denne dagen får også barna besøk av nissen. Etter

nissebesøket spiser vi risengrynsgrøt.

* **Karneval/ temafest**. Alle kler seg ut og vi samles i allrommet til fest
* **Påskefrokost**. En koselig tradisjon der vi inviterer dere foreldre til frokost i uken før

påske.

* **Påskevandring**: Også til påske er vi på besøk i Døvekirken. Det besøket avsluttes med å lage påskepynt.
* **Markering av 17. mai:** Vi markerer 17. mai med å gå i tog bort til Konowsenteret før vi har pølsefest og 17. mai leker på lekeplassen.
* **Sommerfest.** Det er et arrangement foreldrene er med og organiserer. Da er det grillfest og underholdning. Bruker å være i midten av juni, enten på utelekeplassen eller i storsalen fra kl. 16.00- 18.00.

Familien er det viktigste for barna, og det å få besøk av dere i barnehagen betyr

mye for barna. Det er også en fin mulighet for foreldre til å bli kjent med andre

foreldre i hyggelige omgivelser.

• **Bursdagsfeiring:** Barnas bursdag markeres i barnehagen. Dette er en stor dag for barnet. Vi synger bursdagssang, og barnet får krone på hodet. Vi er en Miljøfyrtårn- barnehage med vekt på redusering av avfall, og har som et tiltak sydd vår egen bursdagskrone. Den er festet med borrelås som muliggjør å pynte den med ulike figurer etter barnets ønsker. Denne kronen har barnet på seg i bursdagssamlingen, den brukes til alle bursdager i barnehagen, så barna vil ikke komme hjem med den tradisjonelle pappkronen som vi alle kjenner. Vi henger også opp flagg ute i barnehagen. Når et barn har bursdag får det velge mellom smoothie, grønnsaksdipp eller mat etter tema, som barnehagen ordner til. De eldste barna er selv med på butikken og handler inn til feiringen.



**- Gir gode barndomsminner-**

**Vedlegg:**

**Års- hjul Nubben barnehage.**

**Oversikt over tema/ prosjektarbeid og andre merkedatoer. Mer utfyllende informasjon om tema og viktige datoer å notere seg blir gitt i avdelingenes månedsplaner/ månedsbrev.**

**Hvis fortsatt koronarestriksjoner må vi finne andre måter å gjennomføre felles aktivitetene på.**

|  |  |  |  |
| --- | --- | --- | --- |
| **Måned** | **Tema** | **Felles-aktiviteter** | **Foreldre**  **informasjon** |
| **AUGUST** | **VENNSKAP**  **Bli kjent/Vennskap/ Trygghet og trivsel er gjennomgående tema gjennom hele året, men vil stå spesielt i fokus frem til jul**  **Fokus vil være rettet mot JEG (evne, vilje, følelse, egenverd)**  **DU (samarbeid, respekt, venner, omsorg)**  **VI (fellesskap, solidaritet, glede, lek)**  **Trapp: Vil i løpet av høsten starte prosjekt Legoverden. Det vil det bli jobbet med gjennom hele barnehageåret.**  **I løpet av høsten skal 2016 barna besøke Vil Vite senteret.**  **Tripp vil la årstidene være et gjennomgående tema gjennom året.** | **Oppstart nytt barnehageår**  **Tripp og Trapp vil også ha fokus på Ren hånd satsingen til barnehagen** | **Levering av diverse skjema/info til barnehagen.**  **14. Planleggingsdag** |
| **SEPTEMBER** | **VENNSKAP**  **Brannvern vil være tema denne måneden**  **-Nasjonal brannvernuke, uke 38**  **Tripp vil og ha fokus på Form og farger.** | **Brannøvelse** | **07. Planleggingsdag**  **Oppstartsamtaler nye barn og foreldre**  **Vi bruker å ha Bli kjent dag/ Gjenbruksdag for barn med foreldre etter stengetid en dag i september, men grunnet korona må den nå settes på vent.**  **25. Fotografering** |
| **OKTOBER** | **VENNSKAP**  **- Kolibri/ CARF: innsamlingsaksjon for gatebarna i Brasil er felles tema for alle avdelingene.**  **Trapp vil også besøke kunstlab på KODE og markere FN- dagen. Feire Halloween.**  **Tresko jobber med formingsaktiviteter og bli kjent i nærmiljøet** | **Vi forbereder ting for salg på høstfesten til inntekt for Kolibri** | **Foreldremøte avdelingsvis. Datoer sendes ut avdelingsvis.**  **Høstferie uke 41**  **29. Høstfest i barnehagen for barn og foreldre fra kl. 15.00- 16.30. Hvordan kan vi evt gjennomføre den hvis restriksjoner?** |
| **NOVEMBER** | **VENNSKAP**  **Vurderingsområdet: Inspirerende leke og læringsmiljø for alle barn, med vekt på voksenrollen**  **Tresko har temaet Leseglede**  **Tripp har tema Kommunikasjon, språk og tekst med fokus på leseaktiviteter og språkstimulering frem mot sommeren**  **Trapp har fokus på Språksprell i samlinger og starter juleforberedelser. Vil bruke skøytehallen** |  | **06.Planleggingsdag** |
| **DESEMBER** | **VENNSKAP**  **Juleforberedelser på alle avdelinger** | **Felles adventsstunder i storsalen hver mandag.**  **Julevandring i Døvekirken.**  **Juleverksted** | **Luciafrokost utgår i år da 13. er på en søndag.**  **16. Nissefest i barnehagen for barna kl. 10.00 i storsalen** |
| **JANUAR** | **Trapp vil nå frem mot sommeren arbeide med musikk og dramaprosjekter med målet om å lage en liten musikal**  **Tresko vil ha tema Sansene**  **Tripp arbeider videre med Leseglede og språkstimulering, nå med fokus på rim og regler** |  | **Oppstart foreldresamtaler**  **Samarbeidsmøte med Haukeland skole** |
| **FEBRUAR** | **Trapp forbereder karnevals forestilling**  **Tresko arbeider videre med temaet Sansene**  **Tripp fordyper seg nå i musikk, dans og bevegelse** |  | **24. Karneval/ Temafest**  **26. Planleggingsdag**  **Vinterferie uke 9** |
| **MARS** | **Trapp har tema vår om vårtegn og planting. I løpet av våren vil Trapp også besøke VilVite**    **Tripp arbeider nå med drama**  **Tresko har nå tema Historiefortellinger** | **Påske-forberedelser på alle avdelinger**  **Påskevandring i Døvekirken** | **25. Påskefrokost. Vi inviterer barn med foreldre til felles frokost kl. 08.30** |
| **APRIL** | **Vurderingsområdet: Evaluering av Inspirerende leke og læringsmiljø for alle barn med fokus på voksenrollen**  **Alle avdelingene arbeider med vår, planting og såing**  **Tresko vil ha Fargetema hvor de jobber med en farge pr uke** | **Bondegårdsbesøk med hele barnehagen.** | **Påskeferie 31.mars. tom 05.april**  **Onsdag 31.mars stenger barnehagen kl. 12.00** |
| **MAI** | **Trapp markerer den japanske nasjonaldag Childrens Day den 05.mai**  **17.mai blir et tema og de vil se på Barnas Festspill.**  **I månedsskifte mai/ juni vil det også bli førskoleovernatting i barnehagen.**  **Tripp har fortsatt fokus på det spirer og gror, og på småkryp**  **Tresko fortsetter Fargetemaet** | **Alle avdelingene markerer 17. mai med pølsefest og tog bort til Konowsenteret (sykehjemmet)** | **Innlevering av sommerferie- lapper**  **14. Planleggingsdag** |
| **JUNI** | **Avdelingene bruker måneden til å avslutte sine tema.**  **Tresko jobber med temaet Husdyr** | **Forestilling av Trapp på sommerfesten** | **16. Sommerfest for barn og foreldre kl. 16.00- 18.00 på lekeplassen/ (storsal hvis dårlig vær)**  **Barnehagen stengt uke 28- 29- 30.** |

Overgang fra avdeling til avdeling

**Ved overflytting fra avdeling til avdeling er det viktig med god og nok informasjon til foreldre. Det er viktig med tid slik at barn og foreldre får tilvenning til den nye avdelingen. Barnet skal ha vært på besøk, og fått begynnende kjennskap til barn og personale før den endelige overflyttingen skjer. Foreldre får kontaktperson som følger barnet spesielt opp de første dagene.**

**Når er tiden for å skifte avdeling?**

**Tresko er en avdeling for de minste barna våre. Overflytting til ny avdeling vil vanligvis skje om høsten, såfremt det ikke slutter barn på andre avdelinger tidligere på året.**

**Tripp er det vi kan kalle en blandet avdeling. Her går noen små og noen ikke helt store. Barnehageåret 2020- 2021 er det barn i alderen 2-3 år som er på denne avdelingen.**

**Trapp er en avdeling for de eldste barna. Til avdeling Trapp rekrutteres i hovedsak barn fra Tripp. Hvem som flyttes over, avhenger av ledige plasser etter hvor mange skolebarna som går ut, og alderen på barna som flyttes over. De eldste flyttes vanligvis først, men her tar vi også individuelle hensyn. Sammensetningen av barnegruppen på Trapp er og av betydning for hvem som flyttes over. Foreldre skal i god tid få informasjon om evt. overføring.**